Predkladacia správa

Na rokovanie vlády Slovenskej republiky sa predkladá návrh skupiny poslanca Národnej rady Slovenskej republiky na vydanie zákona, ktorým sa mení a dopĺňa zákon č. 215/2004 Z. z. o ochrane utajovaných skutočností a o zmene a doplnení niektorých zákonov.
Cieľom poslaneckého návrhu novely zákona č. 215/2004 Z. z. o ochrane utajovaných skutočností a o zmene a doplnení niektorých zákonov je odstránenie nesúladu ustanovenia § 30 ods. 4 až 7 zákona č. 215/2004 Z. z. s Ústavou Slovenskej republiky, o ktorom rozhodol Ústavný súd Slovenskej republiky na svojom zasadnutí dňa 19. októbra 2005.
Predložený návrh rieši iba problémy, ktoré súviseli s vyššie uvedenými zrušenými ustanoveniami § 30 ods. 4 až 7 zákona č. 215/2004 Z. z. a jeho praktická aplikácia v praxi je nevyhnutne spojená so schválením súbežne predloženého návrhu skupiny poslancov Národnej rady Slovenskej republiky na vydanie ústavného zákona o zriadení a činnosti Výboru Národnej rady Slovenskej republiky na preskúmavanie rozhodnutí Národného bezpečnostného úradu.
V nadväznosti na vyššie uvedené Národný bezpečnostný úrad odporúča vysloviť súhlas s predloženým návrhom a odporúča ho postúpiť na ďalšie legislatívne konanie s upozornením na nevyhnutnosť súbežného schválenia vyššie uvedeného zákona.